### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

[adresse] skal være en god by for alle, og borgere med handicap skal deltage aktivt i samfundslivet og bidrage i det omfang, det er muligt. Alle borgere har ressourcer og evner, der kan bruges til at skabe et godt og selvstændigt liv. Borgeren skal have mulighed for at tage ansvar for eget liv, samtidig med at vi i fællesskab skal hjælpe dem der har brug for det. Borgere med handicap skal opleve at have de samme rettigheder og pligter som alle andre borgere. Der skal være plads til forskellighed og mangfoldighed i fællesskabet.

I [adresse] arbejder vi med at afklare, hvad der eksisterer af muligheder for at hjælpe borgere med handicap ind på arbejdsmarkedet. Virksomheder, jobcentre og handicap- organisationer skal alle få bedre kendskab til de enkelte handicap og til mulighederne for at komme i beskæftigelse.

[adresse] skal arbejde for at skabe større åbenhed om at ansætte borgere med handicap på arbejdspladser.

Ovenstående er en byrådsbeslutning (Aarhus Kommunes Handicappolitik).

Imidlertid er kun 55 % af personerne med handicap i beskæftigelse mod 84 % af personer uden handicap. Blandt personer med større handicap er andelen kun 34 %1, selvom vi har en generelt høj beskæftigelse i [adresse] i øjeblikket og en historisk lav ledighed. Arbejdsgiverne efterspørger i høj grad arbejdskraft, men der er samtidigt en stor andel af borgere med forskellige typer af handicap, der står udenfor arbejdsmarkedet – og som ønsker sig et job.

Sammenholder man ovenstående forhold med visionerne og ambitionerne i [adresse], der er vedtaget for perioden 2019-2023, så er det tydeligt, at der er behov for en specialiseret og håndholdt indsats på beskæftigelsesområdet for borgere med handicap, der kan binde indsatsen mellem Jobcenter, arbejdsgiver og borger mere sammen og gøre indsatsen mere helhedsorienteret.

Ved af hæve andelen af borgere med handicap på arbejdsmarkedet, så ville man potentielt både kunne spare udgifter til passiv forsørgelse (fx kontanthjælp og dagpenge) samt få skatteindtægter til en presset kommunekasse. Ydermere ville man få flere borgere, der reelt oplever, at de er ligeværdige borgere i samfundet og bidrager til fællesskabet på samme måde som deres naboer.

Radikale Venstre foreslår derfor at der afsættes 4 årsværk på budgettet, til at varetage en specialiseret arbejdsmarkedsindsats på tværs af jobcentrets målgrupper og afdelinger til at bistå i løsningen af ovenstående. Endvidere at der gøres status over de enkelte mål i Handicappolitikken, med henblik på at se om vi er på rette vej i forhold til de visioner, ambitioner og mål, der er sat i den førnævnte Handicappolitik.